Misdaad raak een uit elke twee SA’nersFoto ter illustrasie. (Foto: pixabay) Meer as die helfte van Suid-Afrikaners was al die slagoffer van ŉ misdaad of het al ŉ misdaad sien gebeur. Die meeste van die misdade was inbrake of ŉ rooftog en het dikwels ŉ langtermyn- fisieke of sielkundige uitwerking op slagoffers en hul naasbestaandes. Dié bevindings word gemaak in ŉ verslag deur die Automobiel-Assosiasie (AA), wat Vrydag bekendgestel is. Data is verkry op grond van ŉ opname onder 1 473 Suid-Afrikaners. Hiervolgens was 68% van Suid-Afrikaners al die slagoffer van misdade. ŉ Vyfde (21%) van mense was die slagoffer van ŉ huisbraak of rooftog en nagenoeg 10% die slagoffer van bedrog of skade aan eiendom. Slegs 1% was al die slagoffer van ŉ ontvoering. “Dit is interessant dat die meeste respondente meen hulle voel die veiligste in hul huise, terwyl die statistieke wys dat misdade binne huise die meeste voorkom,” sê die AA. Foto ter illustrasie. (Foto: Pixabay) Luidens die verslag sal dié syfers hoër wees as die amptelike misdaadstatistieke, aangesien baie misdade nie by die polisie aangemeld word nie. Dit is omdat Suid-Afrikaners nie meen dit gaan enige verskil maak om die misdaad aan te meld nie of omdat dit te moeilik is om ŉ klagte aan te meld. Die AA se syfers wys dat die meerderheid van die respondente (74%) meer vertroue in privaat sekerheidsinstansies as die polisie het. Wat ooggetuies van ŉ misdaad betref, het 53% van deelnemers gesê dat hulle al ŉ misdaad sien gebeur het. Die meeste hiervan (17%) was rooftogte, 13% aanrandings en 11% skade aan eiendom. Net 2% van respondente (ongeveer drie mense) sê hulle het al ŉ moord of seksuele aanranding sien gebeur. Om ŉ slagoffer van misdaad te wees, lui die verslag, het nie net ŉ fisieke of sielkundige uitwerking op ŉ persoon nie, maar kan ŉ invloed op verskeie fasette van mense se lewe hê, soos die rol wat hulle binne ŉ samelewing speel of die soort werk wat hulle doen. “Dit raak dus nie net een persoon nie, maar die mense rondom die slagoffer ook.” Luidens die data het 13% van slagoffers aangedui dat hulle nou sekere plekke of situasies vermy. 12% het aangedui hulle het angs ontwikkel ná afloop van die misdaad, 7% kan nie slaap nie of het depressie ontwikkel ná die voorval en 4% sukkel nou met slegte gesondheid weens die voorval.